**A TEKSTE**

Daan gïjren Saemiedigkieraerie raeriestimmieh buakta guktie Saemiedigkien båatsoepolitihkeme jeatjahtehtedh – Daah minngemes jaepieh båatsoen jieleme jïh reereme joekoen jïjnjem jeatjahtahteme. Dan åvteste daerpies orre åssjalommesh buektedh jïh orre tjelmiejgujmie daase vuartasjidh, saemiedigkieraerije Thomas Åhrén jeahta.

Gosse saemiedigkieraerie daan jaepien Saemiedigkien dïevestjåanghkosne dan ruffien asken båatsoepolitihkem kreajnoehti dovne barkoem Saemiedigkien orre båatsoepolitihkine buerkiesti jïh muvhtem dehtie sisvegistie. Sijhtieh båatsoem saemien jielieminie vuaptastehtedh man lea sjïere reakta dovne nöörjesne jïh internasjonaale reaktagoerkesinie.

- Jielemen maadthreaktah laantese jïh guktie evtede båatsoen båetije beajjan joekoen vihkele. Dan åvteste båatsose daerpies åådtje meatan årrodh jïh raeriestidh gosse laantem reeredh jïh soejkesjigujmie barkedh, gosse nænnoestidh man jïjnjh juvrh jïh jeatjah sienth. Båetije biejjien båatsose daerpies daejredh man stynkehke jïh mejtie jieliehtimmes. Båatsoe ij leah barre jieleme, desnie aaj almetjh jïh fuelhkieh giej aaj reakta, Åhrén bæjhkohte.

Dan åvteste saemiedigkieraerie åtna vihkeles jielemem stinkestehtedh, dovne maahtojne jïh vierhtine, guktie jïjtse jielemem buerebe maahta vaarjelidh. Åhrén vuesehte guktie båatsoe tjoereme jeatjahtehtedh jïh magkerh haestemh åtneme dah minngemes jaepieh. Jïjnjem juvride dasseme, dovrehkåbpoe sjïdteme bovtsine barkedh, vaenebem dïenesje, seamman aejkien gosse reereme båatsose jeatjahtahteme jïh krïebpesjamme krievviem giehpiedidh, gaajhke daate stoerre jarkesimmie båatsoen jieliemasse sjïdteme. Saemiedigkieraaran vihkeles daelie båatsoem evtiedidh, gusnie dovne fuelhkie jïh kultuvre meatan, gusnie gïele, kultuvre jïh aerpien maahtoe evtede.

- Saemien båatsoe edtja stynkehke årrodh jïh dellie aaj politihke mij båatsoem stuvrie tjuara sjïehtelovvedh båatsoen daerpiesvoetide. Ij maehtieh nemhtie årrodh barre båatsoe dïhte mij stinkes ekologijem edtja guedtedh gosse ij seamman aejkien ekonomijem båatsose stinkestahta jïh gåatomelaantem vaarjele mij edtja jielemem guedtedh, Åhrén jeahta.

Saemiedigkieraerie sæjhta vuartasjidh guktie Saemiedigkie maahta politihkem jïh reeremem båetije beajjan båatsose stinkestehtedh båatsoen organisasjovni ektine.